《张求》
宋代·唐庚

张求一老兵，著帽如破斗。
卖卜益昌市，性命寄杯酒。
骑马好事久，金钱投瓮牗。
一语不假借，意自有臧否。
鸡肋巧安拳，未省怕嗔殴。
坐此益寒酸，饿理将入口。
未死且强项，那暇顾炙手。
士节久凋丧，舐痔甜不呕。
求岂知道者，议论无所苟。
吾宁从之游，聊以激衰朽。

作者简介：唐庚，1070年～1120年在世，北宋诗人。字子西，人称鲁国先生。眉州丹棱（今属四川眉山市丹棱县）唐河乡人。哲宗绍圣（一○九四）进士（清光绪《丹棱县志》卷六），徽宗大观中为宗子博士。经宰相张商英推荐，授提举京畿常平。商英罢相，庚亦被贬，谪居惠州。后遇赦北归，复官承议郎，提举上清太平宫。后于返蜀道中病逝。